  Майя Бывальцева Выльдэм фельдшер-акушер пунктэз усьтӥзы 17-тӥ гудырикошконэ Удмуртиысь Можга ёросысь Кватчи гуртын. Сое тупатъяны коньдон висъяз элькунлэн Кун Кенешысьтыз депутат Валентин Владимиров. Юртэз 1985-тӥ арысен тупатъямтэ ни вал, сое ворсаны чаклазы. Но Валентин Владимиров гуртэз умойгес карыны но ФАП-ез выльдыны малпаз. «Гуртэз умойгес карыны мылкыд вал, адямиос татчы мед ветлозы. Эмъяськыны ӧвӧл, шутэтскыны. Кӧня ке тупатъяны малпаськомы вал. Кутскимы выжъёс бордысен, собере валамон луиз, борддоръёсты но лэсьтоно — соосты ӵошкытатӥмы. Сьӧрос ӧй вал — лэсьтӥмы, озьы мынӥз но мынӥз… Сэре липетозь вуимы. Оглом, кутсконысеныз пумозяз лэсьтыны малпам, ФАП калыкез мед кыскоз. Аслаз физиокабинетэз, аслаз физиотерапевтэз. Дыр ортчыса, сое эшшо умойгес карем потэ», — вераз депутат. Нырысь чотанъёсъя, юртэз выльдыны 1 миллион 150 сюрс манет кошкиз. Али отын выжез лэсьтэмын, инъетэз тупатэмын, пушкыз выльдэмын. Ужъёс 1 но ӝыны толэзь кыстӥськизы. Кызьы вераз Удмуртиысь Кун Кенешлэн тӧроезлэн воштӥсез Светлана Кривилёва, туж умой, куке бырйисьёслэсь куронъёссэс быдэстыны чаклам коньдон ФАП-ъёс но огъя практикая эмчиослы офисъёс пуктыны кутӥське. Тегъёс: Тазалык Можга Удмуртия СветланаКривилёва КунКенеш депутатъёс коньдон  